« Na in zour i apèl demin » – in kozman pou la rout - Oté
« Na in zour i apèl demin » – in kozman pou la rout
Roger Orlu / 16 octob 2015
Sa lé bien vré : ni koné sak la éspas yèr, ni koné sak I éspas zordi, mé ni koné pa domin. Poitan domin i prépar dopi yèr, é dopi zordi donk sré posib konète in pé sak va éspas demin donk lé posib ké tout sak v’ariv domin, zordi lé déza marké dann gran-liv la vi… Solman nana dé shoz i pé pa prévoir é sa i ariv konmsa san prévnir… Alor sak nout kozman i di lé vré pou vréman.. La plipar d’tan sé sak lé pa kontan avèk sak i éspas zordi k’i kont dsi domin pou done azot rézon é kan i di sa, sé in kozman k’ i sonn konm in ménas la plipar d’tan. Kosa zot i anpans zot ? Arien ditou ? Fé travay z’ot koko ! Fé bouy z’ot matyèr griz ! Zot va oir ké, rant-rant, ni pé z’ète, tazantan, dakor rantre nou.